寄盧少尹
作者：白居易
朝代：唐

paragraphs: 老誨心不亂，莊戒形太勞。
生命既能保，死籍亦可逃。
嘉肴與旨酒，信是腐腸膏。
豔聲與麗色，真爲伐性刀。
補養在積功，如裘集衆毛。
將欲致千里，可得差一毫。
顏回何爲者，簟瓢纔自給。
肥醲不到口，年不登三十。
張蒼何爲者，染愛浩無際。
妾媵填後房，竟壽百餘歲。
蒼壽有何德，回夭有何辜。
誰謂具聖體，不如肥瓠軀。
遂使世俗心，多疑仙道書。
寄問盧先生，此理當何如。